BRABRAND: Efter en sommer præget af en voldsom bandekrig mellem Loyal to Familia (LTF) Aarhus og Brabrand-grupperingen ser det nu ud til, at der er en gode chance for, at der kommer fred i Aarhus.

Århus Stiftstidende erfarer, at en række af Loyal to Familias medlemmer søndag aften mødtes i en moske i Brabrand med en stor gruppe unge mænd fra Brabrand.

Her skulle LTFerne fra Bispehaven havde lovet, at de vil forlade Loyal to Familia, og at de samtidig vil indgå fred med Brabrand-gruppen, som de har ligget i krig med siden slutningen af maj.

Den oplysning kan Østjyllands Politi hverken be- eller afkræfte. Politiet forholder sig til den kriminalitet, der er i området.

- Vi koncentrerer os om den kriminalitet, der foregår i de områder som i Aarhus generelt, og det uagtet hvad folk kalder sig. Vores fokus er på at forebygge og opklare den kriminalitet og samtidig sørge for at skabe tryghed for borgerne, så vi holder selvfølgelig øje med de områder, og bruger de ressourcer, som det kræver, siger Klaus Arboe Rasmussen, der er chefpolitiinspektør i Østjyllands Politi.